da da da da da de de sv it da da en da da en de en fr it en es en sv en ja fr en de pt en ru en en en en cs pl en es ru sv fi la en de es da en en da en da da da da da da da da da da da da da da da da da da da da da da da da de da da en da da da da da da da da da da da da en da da da da da da da da en en en en en en de en sl da da da hbs_lat lt hbs_lat hbs_lat en da da da da de tr de war da da da da en eo da nb en en en nl da da da de da de sv da ro da en da da da fi en da da nn en de en en en en en fr en en en es en en es da da en da da
Hortons hovedpine - Find information på Medicin.dk
Hortons hovedpine, også kaldet klyngehovedpine, er anfald af kraftig smerte i eller omkring et øje. Anfaldene varer ½-2 timer og er ledsaget af rindende øje og næse i samme side af ansigtet.
Der er oftest 1-2 anfald per døgn. Anfaldene kommer på samme tidspunkt på døgnet; og hos mange er der typisk et anfald, der vækker dem få timer efter, at de er faldet i søvn.
De fleste har Hortons hovedpine med anfald i perioder (klynger), der hyppigst varer 1-3 måneder. Disse perioder kan komme 1-2 gange årligt, men nogle patienter kan have flere år mellem perioderne. En ud af fem har Hortons hovedpine af den kroniske type, hvor anfaldene er til stede hele året rundt uden længere anfaldsfrie perioder.
Man regner med, at ca. 1 ud af 1.000 danskere får sygdommen. Den kan begynde i alle aldre, men hyppigst i 20-40-års-alderen. Mænd rammes fem gange hyppigere end kvinder.
Hvad er årsagen til Hortons hovedpine?
Årsagen til Hortons hovedpine kendes ikke. I klyngeperioderne (se nedenfor) kan selv små mængder alkohol udløse anfald.
Undersøgelser ved Hortons hovedpine
Lægen vil foretage en undersøgelse af nervesystemet - en såkaldt neurologisk undersøgelse, og ved den kroniske form for Hortons hovedpine vil man ofte foretage en CT/MR-scanning af hjernen.
Behandling af Hortons hovedpine
Behandling af anfald består af indånding af ren ilt eller af migrænemidlet sumatriptan, som indsprøjtning under huden.
Ved den forebyggende behandling anvendes verapamil. Verapamil er en såkaldt calcium-blokker, som almindeligvis anvendes mod hjerte- og kredsløbslidelser.
Binyrebarkhormon (prednisolon) kan anvendes som supplerende behandling i en kort periode, indtil behandling med verapamil er effektiv.
Lithium bruges ved den kroniske form for Hortons hovedpine.
Verapamil mod Hortons hovedpine
Verapamil er en såkaldt calcium-blokker, der normalt anvendes til behandling af forhøjet blodtryk eller hjerterytmeforstyrrelser. Verapamil virker også forebyggende mod anfald af Hortons hovedpine.
Prednisolon mod Hortons hovedpine
Prednisolon er et binyrebarkhormon og anvendes ved mange forskellige tilstande, fx bindevævssygdomme (svær leddegigt), allergiske sygdomme ( astma), visse blodsygdomme og sygdomme i fordøjelsesorganerne. Stoffet virker ved at nedsætte betændelsesreaktioner (inflammationer) i vævet. Ved Hortons hovedpine kan behandling med prednisolon være nødvendigt i en kort periode, indtil en anden medicinsk behandling er effektiv.
Lithium anvendes normalt til behandling af manier - både til behandling af akutte anfald og til forebyggende behandling, som skal forhindre nye maniske eller hypomane faser. Lithium har også en antidepressiv effekt og svækker selvmordsimpulser. Det antages, at lithium påvirker signaloverførslen mellem nervecellerne, og stoffet er derfor også virksomt som forebyggende behandling af Hortons hovedpine.
Koncentration af lithium i blodet skal nøje indstilles, og det kræver regelmæssig blodprøvekontrol. Er koncentrationen af lithium for lav, virker lithium ikke, mens for høje værdier kan give livstruende forgiftning.
Triptaner mod Hortons hovedpine
Til Hortons hovedpine anvendes sumatriptan som indsprøjtning under huden. (De øvrige lægemiddelformer af sumatriptan (tabletter, næsespray og stikpiller) har ingen eller ringe effekt på Hortons hovedpine).
Helle Hvilsted Nielsen (Forfatter)
Om medicin.dk - borger
39 27 44 88
Om medicin.dk – borger
Medicin.dk – borger er en del af Medicin.dk. Medicin.dk leverer information om medicin, sygdom og behandling til hele Danmark. Medicin.dk ejes af Dansk Lægemiddel Information A/S (DLI A/S). Medicin.dk består af Medicin.dk – professionel til sundhedsfaglige, Medicin.dk – borger til borgere - og Medicin.dk – indlægssedler, der indeholder indlægssedler i et let tilgængeligt format. Læs mere om Medicin.dk og organisationen bag navnet.
Om Medicin.dk     Privatlivspolitik     Cookiepolitik
© 2022 Dansk Lægemiddel Information A/S · Lersø Parkallé 101 · 2100 København Ø